Príloha č. 6

Vyhodnotenie medzirezortného pripomienkového konania
k materiálu „Návrh zámeru na zníženie počtu rozpočtových kapitol s  prihliadnutím na štandardný počet v členských krajinách EÚ“

K uvedenému návrhu materiálu sa vyjadrila väčšina správcov rozpočtových kapitol (okrem Úradu vlády SR,  Ministerstva vnútra SR, Ministerstva výstavby a regionálneho rozvoja SR, Krajského úradu Košice, Ústavného súdu).

Zásadné pripomienky a návrhy sa netýkali zámeru samotného. Väčšina správcov kapitol uvádza, že návrh na zníženie počtu rozpočtových kapitol je správny a podporuje ho. Pripomienky sú najmä k pracovnému návrhu na začlenenie niektorých rozpočtových kapitol (Príloha č. 4). Podotýkame, že ide o pracovný variant na diskusiu.  Vzhľadom na to, že rezorty sa sústredili  sa pripomienky  k tejto časti materiálu, pripravilo ministerstvo financií II. variant návrhu začlenenia aj na základe návrhov jednotlivých rezortov (príloha 4 a).

Pripomienky sú rozčlenené do 3 základných skupín:

l. Súhlasné stanoviská a stanoviská bez pripomienok – najmä správcovia rozpočtových kapitol, ktorých sa nedotýkajú zmeny.

2. Zásadne zamietavé stanoviská tých správcov kapitol, ktorých sa začlenenie dotýka, bez návrhov na iné riešenie.

3. Stanoviská obsahujúce konštruktívne pripomienky a návrhy na zlepšenie uvedeného zámeru.

l. Súhlasné stanovisko resp. stanovisko bez pripomienok predložili:

Kancelária Národnej rady SR
Ministerstvo dopravy, pôšt a telekomunikácií SR
Ministerstvo pre správu a privatizáciu NM SR
Ministerstvo školstva SR
Ministerstvo zahraničných vecí SR
Ministerstvo zdravotníctva SR
Ministerstvo životného prostredia SR
Najvyšší kontrolný úrad SR
Krajský úrad v Nitre
Krajský úrad v Bratislave
Krajský úrad v Trnave
Krajský úrad v Trenčíne
Krajský úrad v Banskej Bystrici
Krajský úrad v Žiline
Krajský úrad v Prešove

2. Zásadne zamietavé stanoviská tých správcov kapitol, ktorých sa začlenenie dotýka, bez návrhov na iné riešenie.
	
Protimonopolný úrad
	
Nesúhlasí s návrhom, aby uvedená kapitola bola začlenená ku kapitole MH SR. Zdôvodňuje tento postoj obavou z toho, že ide o začiatok procesu začlenenia pod MH SR a začiatok obmedzenia nezávislosti úradu nielen v rozpočtovej sfére, ale aj vo výkonnej činnosti, ktorý bude smerovať najskôr k strate rozpočtových kompetencií a následne k strate výkonných kompetencií činnosti úradu. Uvedené kompetencie sú na seba navzájom prepojené.

Generálna prokuratúra

Zásadne nesúhlasí so začlenením ku kapitole Ministerstva spravodlivosti SR. Poukazuje na špecifické postavenie prokuratúry SR. Je toho názoru, že jej výdavky nebude možné realizovať v plnom rozsahu prostredníctvom programov a stratí finančnú samostatnosť. Začlenením kapitoly bude GP podriadená vláde SR, čo je v rozpore s poslaním prokuratúry ako nezávislého a samostatného štátneho orgánu.

Slovenská akadémia vied

Uvádza zásadné pripomienky, pričom sa obáva straty samostatnosti a nezávislosti, zníženia vedeckej výkonnosti, zložitejšieho riadenia pracovísk SAV, nepružnosti finančného riadenia.

Správa štátnych hmotných rezerv SR

Nesúhlasí so začlenením ku kapitole MH SR, nenavrhuje však inú kapitolu. Tento nesúhlas zdôvodňuje tým,  že kapitola sa vymyká z hľadiska finančného hospodárenia charakteru čisto rozpočtového bilancovania a financovania (obhospodarovanie mimorozpočtových zdrojov).

Slovenský rozhlas
Zásadne nesúhlasí so začlenením ku kapitole MK SR. Podľa vyjadreného názoru je nemysliteľné, aby sa rozšírila kontrolná pôsobnosť MK SR voči Slovenskému rozhlasu. 

Najvyšší súd SR

Nesúhlasí so zámerom začleniť kapitolu k Ministerstvu spravodlivosti SR. Uvádza, že vo všetkých štátoch EÚ najvyššie súdy a spravidla aj ostatné súdy majú vlastnú rozpočtovú kapitolu.  Jedným z argumentov je aj to, že ide o novú rozpočtovú kapitolu, ktorá existuje len od l. januára 2001 a nebola doteraz realizovaná požiadavka na vytvorenie samostatnej kapitoly pre okresné a krajské súdy. 
K celkovému zníženiu počtu rozpočtových kapitol nemá námietky ale žiada, aby kapitola Najvyššieho súdu ostala samostatnou rozpočtovou kapitolou.

Slovenská informačná služba

Nesúhlasí s návrhom na začlenenie ku kapitole MO SR. Odôvodňuje svoje stanovisko tým, že tajné služby vyspelých krajín EÚ používajú pri financovaní svojej činnosti osobitný model, ktorý je založený na princípe fondu predsedu vlády s osobitným režimom v rámci štátnej pokladnice. Útvar štátnej pokladnice má spracovať porovnanie modelov kontroly a financovania špeciálnych rezortov v európskych krajinách, ktoré sú členmi NATO. Otázku začlenenia SIS považuje preto za predčasnú.

	
Súhrnné stanovisko predkladateľa

	Zmenou zaradenia v štátnom rozpočte sa nesleduje zmena samostatnosti a nezávislosti týchto inštitúcií. Vytvorenie samostatnej rozpočtovej kapitoly však nemožno považovať za automatické zabezpečenie nezávislosti, už aj z hľadiska rozhodovacieho a schvaľovacieho procesu návrhu štátneho rozpočtu.
	
	V tejto súvislosti je potrebné zdôrazniť rozdiel medzi nezávislosťou inštitúcie, ktorá je daná vymedzením jej kompetencií a právomocí v osobitných zákonoch a kvázi samostatnosťou ako rozpočtovej kapitoly. Najmä prípade regulačných inštitúcií resp. iných odôvodnených prípadoch je vymedzenie právomocí a kompetencií v zákonoch nevyhnutné  aj s cieľom zabránenia prípadným politickým tlakom a vplyvom.

Poukazujeme na skutočnosť že predloženým zámerom sa nesleduje žiadna zmena kompetencií ani vstup do osobitných zákonov upravujúcich postavenie Generálnej prokuratúry. Podobne sa ponechajú kompetencie v rozpočtovej oblasti. V tomto prípade bude rozhodujúce stanovisko vlády SR či ponechať prípadne aj túto kapitolu ako samostatnú.

Konkrétne k pripomienkam Slovenského rozhlasu, Slovenskej televízie a TASR uvádzame, že v nadväznosti na stanovisko MK SR je v II. variante návrhu  na začlenenie kapitol sú tieto kapitoly  začlenené ku kapitole NR SR. O konečnom variante však rozhodne vláda SR.

K pripomienkam  Najvyššieho súdu SR uvádzame, že táto kapitola  má už v návrhu štátneho rozpočtu na rok 2002 svoj rozpočet v plnej programovej štruktúre, čo jej umožňuje využiť v plnom rozsahu príslušné ustanovenia zákona o rozpočtových pravidlách a vytvára ďalší predpoklad ekonomickej nezávislosti. MF SR by privítalo potvrdenie argumentu o samostatných kapitolách súdov v rámci rozpočtov vo vyspelých krajinách EÚ a to poskytnutím príslušných častí týchto rozpočtov.

3. Stanoviská obsahujúce konštruktívne pripomienky a návrhy na zlepšenie uvedeného zámeru

Ministerstvo kultúry SR 

Nesúhlasí so zaradením Slovenského rozhlasu, Slovenskej televízie a TASR. Zdôvodnenie : V prípade vyššie uvedených inštitúcií ide o inštitúcie, ktoré nevykonávajú štátnu správu, ani nie sú regulačnými orgánmi a pritom za svoju činnosť zodpovedajú NR SR. Navrhuje sa vytvoriť samostatnú kapitolu Finančný vzťah ŠR k verejnoprávnym inštitúciám alebo začleniť ako samostatnú kapitolu pod NR SR alebo MF SR.

Stanovisko predkladateľa

	Uvedenú pripomienku akceptujeme v návrhu druhého variantu možného začlenenie jednotlivých rozpočtových kapitol (začlenenie k NR SR).

Tlačová agentúra SR

Pripomína, že začlenením ku kapitole MK SR by došlo k priamej finančnej väzbe na kapitolu a ohrozeniu nezávislosti.

Navrhuje špecifikovať, aké zmeny v zákone o TASR budú vykonané a ako budú zachované kompetencie TASR v oblasti rozpočtu.

Stanovisko predkladateľa

Zmena v zákone o TASR sa bude týkať len ustanovenia, ktoré určuje TASR ako samostatnú rozpočtovú kapitolu.

Slovenská televíza SR
Podľa názoru uvedeného v stanovisku by sa začlenením ku kapitole MK SR stratila ekonomická samostatnosť tejto verejnoprávnej inštitúcie. Nepovažuje toto začlenenie za správne.

Stanovisko predkladateľa

Podľa návrhu MK SR navrhujeme vo variante II. začlenenia kapitol začleniť STV SR a SRo SR  a TASR ku kapitoly NR SR. O definitívnom riešení však rozhodne vláda SR.

Ministerstvo pôdohospodárstva SR

	Navrhuje aby Úrad geodézie, kartografie a katastra SR bol začlenený ku kapitole Ministerstva pôdohospodárstva SR.

	Navrhuje ďalej aby boli začlenené kapitoly s Ministerstva kultúry SR pod Ministerstvo školstva SR a Ministerstvo pre správu a privatizáciu  NM SR  pod kapitolu Ministerstva hospodárstva SR.

	Stanovisko predkladateľa
	
Prvý návrh je akceptovaný vo variante II. kde je Úrad geodézie, kartografie a katastra SR navrhnutý na začlenenie k MP SR.
	
Akceptovanie druhej časti stanoviska, by  znamenalo aj zmenu kompetencií príslušných ústredných orgánov, čo ako je uvedené v návrhu materiálu nie je predmetom tohto zámeru. 

Ministerstvo hospodárstva SR

	Odporúča materiál schváliť. Pripomína však, že chýba analýza úspor pracovných miest a finančných prostriedkov. Ďalej však pripomína, že s nárastom kompetencií MH SR bude potrebné posilniť rozpočtové a prierezové útvary a dáva toto posilnenie aj do súvislosti so zavedením systému Štátnej pokladnice. 
	
Stanovisko predkladateľa

	V súvislosti s realizáciou zámeru sa analýza vplyvu na štátny rozpočet bude pripravovať pri návrhu novely zákona 303/1995 Z.  z. Ministerstvo financií nepredpokladá zvýšenie výdavkov štátneho rozpočtu.

Ministerstvo práce, sociálnych vecí a rodiny SR

	Súhlasí so zámerom znížiť počet rozpočtových kapitol.
Upozorňuje na to, že od l.7. 2003 sa okresné úrady majú stať jediným výplatným miestom prídavkov na deti, čo znamená, že prostredníctvom navrhovanej kapitoly MV SR by sa realizovalo viac ako 50 % programov sociálnych výdavkov.  Odporúča preto nájsť také mechanizmy rozpočtovania a realizácie rozpočtu, ktoré vytvoria fungujúci systém medzi kompetenčne zodpovedným ministerstvom a ministerstvom – rozpočtovým správcom.
Upozorňuje ďalej na to, že v pripravovanej novele zákona o rozpočtových pravidlách je potrebné riešiť aj otázky programového rozpočtovania.

Stanovisko predkladateľa

	Uvedený problém bude riešený jednak v rámci medzirezortných programov jednotlivých rozpočtových kapitol, v ktorých by sa mali sústrediť výdavky podľa funkčnej klasifikácie. Okrem toho problematika podľa potreby nájde svoje vyjadrenie aj v novele zákona o rozpočtových pravidlách.

	K druhej pripomienke uvádzame, že v súčasnosti sa na MF SR pripravuje metodický postup pre implementáciu programového rozpočtovania, ktorý bude základom aj pre nevyhnutné zmeny v rozpočtových pravidlách.

Ministerstvo spravodlivosti SR

Vyslovuje podporu myšlienke zníženia rozpočtových kapitol a uvádza názor, že redukcia počtu rozpočtových kapitol by mala byť legislatívne riešená až do stupňa Ústavy SR a kompetenčného zákona.

Neodporúča riešiť kapitolu Generálnej prokuratúry začlenením k ministerstvu spravodlivosti, nakoľko jej rozpočtové hospodárenie a organizačná štruktúra nie je identická s ministerstvom spravodlivosti.

	Stanovisko predkladateľa

	Vzhľadom na v zámere uvedené konštatovania, že cieľom nie je meniť kompetencie ani v oblasti rozpočtu (rozpočtových pravidiel), nie je potrebné podľa nášho názoru vstupovať do kompetenčného zákona.

	Pripomienku k začleneniu Generálnej prokuratúry sme zvážili a akceptovali v II. variante návrhu začlenenia kapitol a to ku kapitole NR SR.

	Úrad pre normalizáciu, metrológiu a skúšobníctvo SR 

	Navrhuje ponechanie kapitoly až do roku 2006 kedy predpokladá ukončenie projektu CC SR – financovaného formou deblokácie z Ruska.  Okrem toho uvádza, že v procese integácie do európskych štruktúr v kapitole l – Slobodný pohyb tovaru je nositeľom koordinácie úloh medzi ministerstvami. Je toho názoru, že začlenenie ku ktorejkoľvek kapitole by znamenalo spomalenie procesu negociácie.

	Stanovisko predkladateľa
	Zmenou zaradenia v štátnom rozpočte sa nesleduje zmena samostatnosti a nezávislosti inštitúcie. Vytvorenie samostatnej rozpočtovej kapitoly však nemožno považovať za automatické zabezpečenie nezávislosti, už aj z hľadiska rozhodovacieho a schvaľovacieho procesu návrhu štátneho rozpočtu.
	
	V nadväznosti na uvedené nebudú vznikať žiadne prekážky pre pokračovanie procesu negociácie ani pre dokončenie zvereného projektu. V rámci programového rozpočtovania nájdu obidve tieto aktivity svoje vyjadrenie a finančné zabezpečenie v rámci viacročného rozpočtovania programov.

Úrad priemyselného vlastníctva SR

Pripomína, že ako ústredný orgán nemôže byť začlenený pod MH SR. 
Uvádza ďalej, že na základe auditu Úradu vlády SR bolo navrhnuté aby ÚPV SR bol transformovaný na samofinancujúcu a nezávislú verejnú organizáciu riadenú Radou.
Samotný ÚPV SR na základe spracovaného auditu navrhuje ako gestora Ministerstvo spravodlivosti SR a nie MH SR z dôvodu zachovania nezávislosti rozhodovania.

Stanovisko predkladateľa

Navrhovaná zmena zákona o rozpočtových pravidlách bude riešiť vyššie uvedenú pripomienku.
Vzhľadom na rôzne odporúčania, pre budúce inštitucionálne usporiadanie ÚPV SR, odporúčame o začlenení k niektorej kapitole ponechať na rozhodnutie vláde SR.

	Štatistický úrad SR

-	Požaduje aby po schválení predloženého zámeru bola dôsledne zabezpečená ekonomická nezávislosť jednotlivých ústredných orgánov štátnej správy. Je potrebné aby finančné prostriedky na zabezpečenie úloh ŠÚ boli k dispozícii ŠÚ a nie určenému správcovi rozpočtovej kapitoly.
-	Je potrebné definovať kontrolnú pôsobnosť správcu príslušnej rozpočtovej kapitoly.

Stanovisko predkladateľa

	Oceňujeme konštruktívny prístup ŠÚ SR k uvedenému návrhu materiálu. V novele zákona NR SR č.  303/95 Z. z. bude pripomienka akceptovaná.
	Kontrolná pôsobnosť správcu bude rovnako definovaná v cit. novele zákona o rozpočtových pravidlách.

Úrad geodézie, kartografie a katastra SR

	Odporúča ponechať samostatnú rozpočtovú kapitolu. V prípade, že bude návrh realizovaný odporúča začleniť UGKaK SR ku kapitole MP SR.

Stanovisko predkladateľa

	Vzhľadom na zhodu stanovísk MP SR a UGKaK SR je v II. variante návrhu na začlenenie kapitol premietnutá táto zmena. Akceptované.

Úrad jadrového dozoru SR

	Požaduje doplniť do uznesenia vlády, že novela zákona o rozpočtových pravidlách musí byť schválená do konca roku 2002.
	Uvádza, že materiál neposkytuje návrh riešenia vzťahov medzi novým správcom kapitoly a začlenenými kapitolami preto nie je možné posúdiť výhodnosť zámeru.
	Žiada o prehodnotenie zámeru a ponechanie úradu ako samostatnej kapitoly čo zdôvodňuje obavou zo straty ekonomickej aj vecnej nezávislosti.

Stanovisko predkladateľa
	
Zmenou zaradenia v štátnom rozpočte sa nesleduje zmena nezávislosti a samostatnosti inštitúcie.
	
V tejto súvislosti je potrebné zdôrazniť rozdiel medzi nezávislosťou inštitúcie, ktorá je daná vymedzením jej kompetencií a právomocí v osobitných zákonoch (v prípade regulačných inštitúcií resp. iných odôvodnených prípadoch aj s cieľom zabránenia prípadným politickým tlakom a vplyvom) a kvázi samostatnosťou ako rozpočtovej kapitoly. 

	Úrad pre verejné obstarávanie SR

	Navrhuje zaradiť ÚPVO SR namiesto pod kapitolu MVa RR SR ku kapitole Úradu vlády SR. 

Svoj návrh zdôvodňuje okrem iného aj tým, že v súčasnosti úrad patrí pod pôsobnosť podpredsedu vlády pre ekonomiku.

	Stanovisko predkladateľa

	Akceptujeme tento návrh v priloženom II. variante návrhu začlenenia kapitol.

	Ministerstvo obrany SR
	Nesúhlasí so začlenením SIS ku svojej kapitole. Odporúča začleniť ku kapitole MV SR. 

	Stanovisko predkladateľa
	Je akceptované v II. variante návrhu na začlenenie.